b"\n_START_ARTICLE_\n\xc8\x98tefan cel Mare\n_START_SECTION_\nRela\xc8\x9bia cu marea boierime\n_START_PARAGRAPH_\nRela\xc8\x9bia sa cu marea boierime a fost una \xc3\xaen general pa\xc8\x99nic\xc4\x83, caracterizat\xc4\x83 prin autoritarism domnesc, cu pu\xc8\x9bine manifest\xc4\x83ri de nesupunere sau revolt\xc4\x83 din partea boierilor. Rela\xc8\x9bia a evoluat \xc3\xaen timp, pe m\xc4\x83sur\xc4\x83 ce autoritatea central\xc4\x83 a domnului se \xc3\xaent\xc4\x83rea. Astfel, \xc3\xaen primii ani de domnie, \xc8\x98tefan a c\xc4\x83utat s\xc4\x83 \xc8\x9bin\xc4\x83 sub control puterea boierilor prin men\xc8\x9binerea privilegiilor, iertarea celor care l-au slujit pe Petru Aron \xc8\x99i trimiterea de c\xc4\x83r\xc8\x9bi de iertare \xc8\x99i rechemarea \xc3\xaen \xc8\x9bar\xc4\x83 a boierilor fugari, \xc3\xaen frunte cu boierul Mihu. _NEWLINE_\xc8\x98tefan a schimbat de asemenea \xc8\x99i ierarhia boiereasc\xc4\x83, cre\xc3\xa2nd imediat sub domn un nivel al conduc\xc4\x83torilor administra\xc8\x9biilor locale, p\xc3\xa2rc\xc4\x83labii de cet\xc4\x83\xc8\x9bi (\xc8\x9binuturi), c\xc4\x83rora le-a acordat puteri l\xc4\x83rgite. Pentru a-\xc8\x99i consolida puterea \xc8\x99i a-\xc8\x99i asigura controlul asupra acestora, el a \xc3\xaencredin\xc8\x9bat aceste posturi de mare raspundere doar rudelor sale \xc8\x99i celor mai apropia\xc8\x9bi dintre boieri. Ca semn al importan\xc8\x9bei pe care o aveau, p\xc3\xa2rc\xc4\x83labii erau situa\xc8\x9bi \xc3\xaentotdeauna inaintea dreg\xc4\x83torilor de curte, cu exceptia marelui vornic._NEWLINE_\xc3\x8en aceea\xc8\x99i idee \xc8\x98tefan a asigurat o stabilitate mare pe func\xc8\x9bii a marilor dreg\xc4\x83tori, mul\xc8\x9bi r\xc4\x83m\xc3\xa2n\xc3\xa2nd \xc3\xaen aceea\xc8\x99i pozi\xc8\x9bie pentru un num\xc4\x83r mare de ani, cum ar fi: marele  sp\xc4\x83tar C\xc3\xa2ln\xc4\x83u \xe2\x80\x93 optsprezece ani, marele vistiernic Iuga \xe2\x80\x93 dou\xc4\x83zeci \xc8\x99i unu de ani sau marele logof\xc4\x83t T\xc4\x83utu \xe2\x80\x93 mai mult de treizeci de ani.  Acest lucru a asigurat totodat\xc4\x83 \xc8\x99i o mare stabilitate administra\xc8\x9biei \xc8\x9b\xc4\x83rii._NEWLINE_Ca urmare a acestor m\xc4\x83suri, \xc8\x98tefan a avut de \xc3\xaenfruntat doar dou\xc4\x83 conspira\xc8\x9bii boiere\xc8\x99ti \xc3\xaen cei patruzeci \xc8\x99i \xc8\x99apte de ani de domnie, cea din 1471 - c\xc3\xa2nd au fost decapita\xc8\x9bi trei mari boieri \xc3\xaen frunte cu cumnatul s\xc4\x83u, marele vornic Isaia \xc8\x99i cea organizat\xc4\x83 \xc3\xaen 1504 - cu dou\xc4\x83 zile \xc3\xaenainte de moartea sa, care viza \xc3\xaendep\xc4\x83rtarea fiului s\xc4\x83u Bogdan de la tron, terminat\xc4\x83 identic cu omor\xc3\xa2rea capilor conspira\xc8\x9biei.\n_START_SECTION_\nInfrastructura\n_START_PARAGRAPH_\nInfrastructura de transport a Moldovei \xc3\xaen timpul lui \xc8\x98tefan cel Mare era slb dezvoltat\xc4\x83, neexist\xc3\xa2nd drumuri construite sau \xc3\xaentre\xc8\x9binute de autorit\xc4\x83\xc8\x9bi. _NEWLINE_\xe2\x80\x9eDrumurile erau ni\xc8\x99te simple urme de \xc8\x99leauri, de-a lungul anumitor v\xc4\x83i sau pe anume direc\xc8\x9bii, pe care experien\xc8\x9ba le ar\xc4\x83tase ca mai prielnice pentru comunicarea \xc3\xaentre dou\xc4\x83 \xc8\x9binuturi sau localit\xc4\x83\xc8\x9bi. Starea lor, ca pretutindeni de altmintrelea \xc3\xaen acele vremuri, era foarte rea, c\xc4\x83ci ele erau fie acoperite de un strat gros de praf, fie adev\xc4\x83rate mocirle cu gropi ad\xc3\xa2nci.\xe2\x80\x9d_NEWLINE_Trecerile peste r\xc3\xa2uri se f\xc4\x83cea, de regul\xc4\x83, prin vaduri, iar dac\xc4\x83 acestea erau prea ad\xc3\xa2nci, pe poduri umbl\xc4\x83toare. Podurile fixe erau de lemn, peste r\xc3\xa2urile mai mari sau de piatr\xc4\x83, peste p\xc3\xa2r\xc3\xa2uri. Principalele puncte de trecere prin vad a marilor r\xc3\xa2uri erau la Veri\xc8\x99cani \xc8\x99i Reuseni, pe Siret, \xc8\x9au\xc8\x9bora \xc8\x99i Cern\xc4\x83u\xc8\x9bi, pe Prut, Vadul Jorii, pe Nistru \xc8\x99i B\xc4\x83tine\xc8\x99ti pe Putna. Poduri umbl\xc4\x83toare erau la T\xc3\xa2rgul Siret, pe Siret, Cern\xc4\x83u\xc8\x9bi, pe Prut \xc8\x99i Roman, pe Moldova.\n_START_SECTION_\nAdministra\xc8\x9bia financiar\xc4\x83\n_START_PARAGRAPH_\nPrincipalele surse de venit ale domniei erau reprezentate de veniturile \xc3\xaencasate din monopoluri \xc8\x99i taxe vamale. Domnul avea monopolul exploat\xc4\x83rii \xc8\x99i comercializ\xc4\x83rii s\xc4\x83rii \xc8\x99i argintului, precum \xc8\x99i monopolul comer\xc8\x9bului cu pe\xc8\x99te, cear\xc4\x83 \xc8\x99i bl\xc4\x83nuri pre\xc8\x9bioase. V\xc4\x83mile erau a\xc8\x99ezate pe principalele artere comerciale. Sistemul vamal cuprinde v\xc4\x83mile externe, dispuse pe frontier\xc4\x83 \xc8\x99i v\xc4\x83mi interne. Vama de import se pl\xc4\x83tea doar la Suceava iar vama de export la v\xc4\x83mile externe de la Cern\xc4\x83u\xc8\x9bi (pentru Regatul Poloniei), Chilia (pentru Imperiul Otoman), Cetatea Alb\xc4\x83 (pentru  Regatul Crimeii), Adjud (pentru Regatul Ungariei) \xc8\x99i Putna (\xc8\x9aara Rom\xc3\xa2neasc\xc4\x83). \xc3\x8en plus mai existatu v\xc4\x83mi interne unde se pl\xc4\x83tea o tax\xc4\x83 de tranzit, la L\xc4\x83pu\xc8\x99na, Roman, Bac\xc4\x83u, Vaslui, B\xc3\xa2rlad \xc8\x99i Tecuci. _NEWLINE_Ca surse secundare de venit o reprezentatu arenzile \xc3\xaencasate de la proprietarii de case si atelierele me\xc8\x99tesug\xc4\x83re\xc8\x99ti din ora\xc8\x99e, amenzile \xc8\x99i taxele de judecat\xc4\x83 (tretina - a treia parte din lucrul judecat) \xc8\x99i veniturile satelor \xc8\x99i ocoaleleor domne\xc8\x99ti. Domnul devenea de asemenea proprietar de drept al mo\xc8\x99iilor r\xc4\x83mase f\xc4\x83r\xc4\x83 mo\xc8\x99tenitor precum \xc8\x99i a celor confiscate de la boierii condamna\xc8\x9bi pentru \xe2\x80\x9ehiclenie\xe2\x80\x9d (tr\xc4\x83dare). _NEWLINE_\xc8\x98tefan cel Mare a fost unul dintre pu\xc8\x9binii domni ai Moldovei care au b\xc4\x83tut o moned\xc4\x83 proprie - gros moldovenesc, fapt ce reprezenta inclusiv o modalitate de a afirmare a suveranit\xc4\x83\xc8\x9bii. Monedele erau confec\xc8\x9bionate din argint, cu un diametru de 13 milimetri, av\xc3\xa2nd \xc8\x99tan\xc8\x9bate stema \xc8\x9b\xc4\x83rii \xc8\x99i inscrip\xc8\x9biile MONETAMOLDAVIE pe avers \xc8\x99i STEFANVSVOIEVODA pe revers. Valorile erau de un gros \xc8\x99i o jum\xc4\x83tate de gros.  _NEWLINE_Cantitatea de mas\xc4\x83 monetar\xc4\x83 a fost \xc3\xaens\xc4\x83 una mic\xc4\x83, baterea monedelor fiind determinat\xc4\x83 \xc3\xaen primul r\xc3\xa2nd de scopuri politice - plata serviciilor militare prestate de boierime sau a mercenarilor \xc8\x99i mai pu\xc8\x9bin pentru facilitarea schimburilor comerciale, care se bazau \xc3\xaen continuare pe monedele emise de mai puternicele state vecine.\n_START_SECTION_\n1457-1469\n_START_PARAGRAPH_\nPrima perioad\xc4\x83, \xc3\xaentre 1457-1469, este caracterizat\xc4\x83 de ac\xc8\x9biunile politice \xc8\x99i militare pentru recunoa\xc8\x99terea extern\xc4\x83 \xc8\x99i consolidarea domniei. \xc3\x8en acest sens erau vizate \xc3\xaent\xc4\x83rirea pozi\xc8\x9biei Moldovei pe scena regional\xc4\x83 \xc8\x99i rec\xc3\xa2\xc8\x99tigarea libert\xc4\x83\xc8\x9bii de ac\xc8\x9biune a \xc8\x9b\xc4\x83rii, sim\xc8\x9bitor \xc3\xaengr\xc4\x83dit\xc4\x83 \xc3\xaen deceniile anterioare. Imediat dup\xc4\x83 \xc3\xaensc\xc4\x83unare au loc ciocnirile cu polonii care-l ad\xc4\x83posteau pe Petru Aron \xc8\x99i cu care avea s\xc4\x83 \xc3\xaencheie pace \xc3\xaen 1459. Urmeaz\xc4\x83 \xc3\xaencerc\xc4\x83rile de cucerire a Chiliei, luptele de la Baia cu Matei Corvin, de la Lipnic cu t\xc4\x83tarii \xc8\x99i atacul \xc8\x9a\xc4\x83rii Rom\xc3\xa2ne\xc8\x99ti \xc8\x99i arderea Br\xc4\x83ilei. Tot \xc3\xaen aceast\xc4\x83 perioad\xc4\x83 a re\xc3\xaennoit privilegiile comerciale pentru negustorii din Bra\xc8\x99ov \xc8\x99i Lvov \xc8\x99i a ini\xc8\x9biat contactele cu m\xc4\x83n\xc4\x83stirile de la Muntele Athos.\n_START_SECTION_\nOrganizarea armatei\n_START_PARAGRAPH_\nArmata Moldovei era una nepermanent\xc4\x83, fiind mobilizat\xc4\x83 doar \xc3\xaen caz de conflict armat. For\xc8\x9bele armate erau constitute din \xe2\x80\x9eoastea cea mic\xc4\x83\xe2\x80\x9d \xc8\x99i \xe2\x80\x9eoastea cea mare\xe2\x80\x9d.   Marea majoritate a ac\xc8\x9biunilor militare ale lui \xc8\x98tefan au fost duse de \xe2\x80\x9eoastea cea mic\xc4\x83\xe2\x80\x9d, format\xc4\x83 din cetele boiere\xc8\x99ti \xc8\x99i curteni.  _NEWLINE_Conform dreptului feudal, numai proprietarii de p\xc4\x83m\xc3\xa2nt erau obliga\xc8\x9bi s\xc4\x83 presteze serviciul militar \xc8\x99i s\xc4\x83 mearg\xc4\x83 la r\xc4\x83zboi, de fiecare dat\xc4\x83 c\xc3\xa2nd erau chema\xc8\x9bi de domn. Boierii cu cetele lor, reprezentau nucleul armatei. Ei constituiau elementul cel mai numeros \xc8\x99i cel mai puternic. Din r\xc3\xa2ndul acestora, un corp separat era reprezentat de \xe2\x80\x9ecurteni\xe2\x80\x9d sau \xe2\x80\x9eslujitori\xe2\x80\x9d, adic\xc4\x83 boierii care \xc3\xaendeplineau dreg\xc4\x83torii locale sau na\xc8\x9bionale \xc3\xaen sistemul administrativ. Num\xc4\x83rul curtenilor \xc8\x99i slujitorilor era de c\xc3\xa2teva mii. Curtenii faceau serviciul prin rota\xc8\x9bie la curte, asigur\xc3\xa2nd paza domnului \xc8\x99i \xc3\xaendeplinind diferite slujbe sau servicii.   Ceilal\xc8\x9bi proprietari de p\xc4\x83m\xc3\xa2nt, se adunau, \xc3\xaen caz de razboi, grupa\xc8\x9bi pe \xc8\x9binuturi, sub comanda p\xc3\xa2rc\xc4\x83labului de \xc8\x9binut, dup\xc4\x83 care se deplasau la locul de adunare a o\xc8\x99tirii stabilit de domn, denumit \xe2\x80\x9evileag\xe2\x80\x9d sau \xe2\x80\x9ebeleag\xe2\x80\x9d. _NEWLINE_\xe2\x80\x9eOastea cea mare\xe2\x80\x9d sau \xe2\x80\x9e\xc8\x9bara\xe2\x80\x9d era mobilizat\xc4\x83 doar \xc3\xaen cazuri excep\xc8\x9bionale, de mare primejdie, c\xc3\xa2nd erau cheam\xc8\x9bi sub arme practic to\xc8\x9bi b\xc4\x83rba\xc8\x9bii valizi de lupt\xc4\x83. Oastea cea mare cuprindea, pe l\xc3\xa2ng\xc4\x83 \xe2\x80\x9eoastea cea mic\xc4\x83\xe2\x80\x9d, r\xc4\x83ze\xc8\x99ii, or\xc4\x83\xc8\x99enii, \xc8\x9b\xc4\x83ranii f\xc4\x83r\xc4\x83 p\xc4\x83m\xc3\xa2nt din satelor domne\xc8\x99ti, boiere\xc8\x99ti \xc8\x99i m\xc4\x83n\xc4\x83stire\xc8\x99ti, str\xc4\x83jerii \xc8\x99i c\xc4\x83l\xc4\x83ra\xc8\x99ii. \xc8\x98tefan a mobilizat oastea cea mare doar de dou\xc4\x83 ori, \xc3\xaen campaniile antiotomane din 1475 \xc8\x99i 1476. _NEWLINE_C\xc3\xa2nd erau chema\xc8\x9bi la oaste r\xc4\x83ze\xc8\x99ii erau obliga\xc8\x9bi s\xc4\x83 se prezinte \xc8\x99i ei la vileag, dac\xc4\x83 nu c\xc4\x83l\xc4\x83ri \xc8\x99i \xc3\xaentrarma\xc8\x9bi ca vitejii, m\xc4\x83car cum ii ajutau \xc3\xaemprejur\xc4\x83rile, preg\xc4\x83ti\xc8\x9bi pentru a lupta pedestru.   Or\xc4\x83\xc8\x99enii aveau obliga\xc8\x9bia ca, \xc3\xaen caz de r\xc4\x83zboi, s\xc4\x83 \xc3\xaenarmeze un num\xc4\x83r de oameni pe cheltuiala lor \xc8\x99i s\xc4\x83-i pun\xc4\x83 la dispozi\xc8\x9bia domnului. O categorie militar\xc4\x83 distinct\xc4\x83 era reprezentat\xc4\x83 de \xe2\x80\x9estr\xc4\x83jeri\xe2\x80\x9d \xc8\x99i \xe2\x80\x9ec\xc4\x83l\xc4\x83ra\xc8\x99i\xe2\x80\x9d, locuitori ai satelor de grani\xc8\x9b\xc4\x83 care asigurau paza frontierei Carpa\xc8\x9bilor, respectiv a Nistrului.\n_START_SECTION_\nArmamentul\n_START_PARAGRAPH_\nOastea lui \xc8\x98tefan cel Mare utiliza toate categoriile principale de armament disponibile pe plan european \xc3\xaen a doua jum\xc4\x83tate a secolului al XV-lea. _NEWLINE_Armamentul folosit poate fi categorisit \xc3\xaen dou\xc4\x83 mari categorii: armament defensiv \xc8\x99i armament ofensiv. Armamentul defensiv, destinat protec\xc8\x9biei lupt\xc4\x83torului  era format din scut, c\xc4\x83ma\xc8\x99\xc4\x83 de zale, plato\xc8\x99\xc4\x83 \xc8\x99i mai rar, armur\xc4\x83. \xc8\x9a\xc4\x83ranii chema\xc8\x9bi la oaste purtau pentru protec\xc8\x9bie haine de in matlasate, groase de 3-5 centimetri, cu cus\xc4\x83turi dese sau cojoace din piele._NEWLINE_Armamentul ofensiv era format din arme albe \xc8\x99i arme de foc. Armele albe erau reprezentate de arme de t\xc4\x83iere \xc8\x99i \xc3\xaempungere (spade, s\xc4\x83bii, pumnale, cu\xc8\x9bite de lupt\xc4\x83), arme de aruncare \xc8\x99i \xc3\xaempungere (l\xc4\x83nci \xc8\x99i suli\xc8\x9be),  arme de lovire \xc8\x99i t\xc4\x83iere (securi \xc8\x99i topoare de lupt\xc4\x83, halebarde), arme de lovire \xc8\x99i izbire (ghioage, m\xc4\x83ciuci, buzdugane) \xc8\x99i arme de aruncare   la   distan\xc8\x9b\xc4\x83   (arcuri \xc8\x99i arbalete). _NEWLINE_Armele de foc erau portative, de calibru mai mic \xc8\x99i cu \xc8\x9beav\xc4\x83 lung\xc4\x83 (s\xc3\xa2ne\xc8\x9be, archehuze)  \xc8\x99i grele, de calibru mare, cu \xc8\x9beava scurt\xc4\x83, duse pe care sau tractate (bombarde \xc8\x99i tunuri). Referitor la num\xc4\x83rul armelor de foc s-au p\xc4\x83strat doar o serie de men\xc8\x9biuni vagi: \xc2\xabin buona copia bombarde\xc2\xbb (\xc3\xaen 1475), \xc2\xabquantita d'artegliaria\xc2\xbb, \xc2\xabfoarte multe tunuri mai mici \xc8\x99i mai mari\xc2\xbb, \xc2\xabil y avoit de bonnes batteris\xc2\xbb. Singura cifr\xc4\x83 exact\xc4\x83, se refer\xc4\x83 la b\xc4\x83t\xc4\x83lia de la Podul \xc3\x8enalt, unde sunt men\xc8\x9bionate 20 tunuri \xc8\x99i de a se trage \xc8\x99apte lovituri de fiecare pies\xc4\x83._NEWLINE_Armamentul din \xc3\xaenzestrarea oastei moldovene era potrivit \xc3\xaen principal pentru lupta corp la corp. Armele destinate pentru lupta la distan\xc8\x9b\xc4\x83 permiteau executarea doar a c\xc3\xa2teva lovituri izolate, p\xc3\xa2n\xc4\x83 la circa 9oo metri (cu arme de foc \xc8\x99i arbalete), precum \xc8\x99i o b\xc4\x83taie eficace dar pe termen scurt, cu gloan\xc8\x9be si s\xc4\x83ge\xc8\x9bi, pe o distan\xc8\x9b\xc4\x83 de circa 200 metri, inaintea si pe flancurile dispozitivului de lupt\xc4\x83. _NEWLINE_Armamentul alb se fabrica \xc3\xaen cea mai mare parte pe plan local, \xc3\xaen \xc8\x9bar\xc4\x83, av\xc3\xa2nd \xc3\xaen vedere necesitatea ca inclusiv oastea cea mare s\xc4\x83 fie \xc3\xaenarmat\xc4\x83 corespunz\xc4\x83tor.  Dup\xc4\x83 cum ar\xc4\x83ta Jan Duglosz, \xc8\x98tefan dac\xc4\x83 prindea pe vre-un \xc8\x9b\xc4\x83ran f\xc4\x83r\xc4\x83 s\xc4\x83ge\xc8\x9bi, arc \xc8\x99i sabie, ori c\xc4\x83 n-a venit la oaste cu pinteni, f\xc4\x83r\xc4\x83 mil\xc4\x83-l os\xc3\xa2ndea la pierderea capului.  _NEWLINE_Armele albe mai sofisticate precum \xc8\x99i armele de foc erau procurate din import. Armamentul vecinilor, cu excep\xc8\x9bia t\xc4\x83tarilor, era in genere mai puternic (cel defensiv - la unguri \xc8\x99i polonezi, artileria - la turci, polonezi \xc8\x99i unguri) \xc8\x99i mai numeros \xc3\xaen arbalete \xc8\x99i arme de foc, comparativ cu cel al moldovenilor.\n_START_SECTION_\nSistemul de fortifica\xc8\x9bii\n_START_PARAGRAPH_\n\xc8\x98tefan cel Mare a acordat o aten\xc8\x9bie deosebit\xc4\x83 realiz\xc4\x83rii unui sistem de fortifica\xc8\x9bii permanente ca element central \xc3\xaen strategia sa de ap\xc4\x83rare a \xc8\x9b\xc4\x83rii. \xc3\x8en acea epoc\xc4\x83, cet\xc4\x83\xc8\x9bile jucau un rol politic \xc8\x99i militar major, asigur\xc3\xa2nd celui ce le st\xc4\x83p\xc3\xa2nea controlul teritoriilor adiacente, dar \xc8\x99i av\xc3\xa2nd de multe ori un rol decisiv \xc3\xaen c\xc3\xa2\xc8\x99tigarea campaniilor \xc8\x99i b\xc4\x83t\xc4\x83liilor. Rezisten\xc8\x9ba cet\xc4\x83\xc8\x9bilor Neam\xc8\x9bului, Sucevei \xc8\x99i Hotinului a determinat retragerea lui Mahomed al II-lea, \xc3\xaen 1476, iar rezisten\xc8\x9ba cet\xc4\x83\xc8\x9bii Sucevei, la 1497, a determinat retragerea regelui polon Ioan Albert.  _NEWLINE_\xc8\x98tefan a conceput sistemul de cet\xc4\x83\xc8\x9bi urm\xc4\x83rind trei mari obiective: ap\xc4\x83rarea grani\xc8\x9belor - \xc3\xaen special la vadurile Nistrului, supravegherea locurilor de trecere din interior \xc8\x99i ap\xc4\x83rarea capitalei, Suceava. La urcarea pe tron \xc3\xaen Moldova existau trei cet\xc4\x83\xc8\x9bi de zid - cele ale Sucevei, Neam\xc8\x9bului \xc8\x99i Hotinului \xc8\x99i o cetate de p\xc4\x83m\xc3\xa2nt \xc8\x99i lemn - cea a Romanului.    \xc3\x8en timpul domniei, \xc8\x98tefan a cucerit cet\xc4\x83\xc8\x9bile de zid de la Chilia \xc8\x99i Cetatea Alb\xc4\x83 (1462) \xc8\x99i cetatea de p\xc4\x83m\xc3\xa2nt \xc8\x99i lemn de la Cr\xc4\x83ciuna (1482). Totodat\xc4\x83, a construit cet\xc4\x83\xc8\x9bile noi de zid de la Chilia (1479) \xc8\x99i Roman (1483), precum \xc8\x99i cet\xc4\x83\xc8\x9bile de p\xc4\x83m\xc3\xa2nt \xc8\x99i lemn de la Orhei (1470) \xc8\x99i Soroca (1499).   _NEWLINE_Cet\xc4\x83\xc8\x9bile erau a\xc8\x99ezate, de regul\xc4\x83, pe pozi\xc8\x9bii dominante, cu posibilit\xc4\x83\xc8\x9bi bune de observare \xc8\x99i supraveghere. Datorit\xc4\x83 configuratiei terenului, asediul lor era adeseori dificil \xc8\x99i garnizoana, chiar foarte redus\xc4\x83, putea rezista multa vreme. Ca semn al importan\xc8\x9bei lor militare \xc8\x99i politice, portarul Sucevei \xc3\xaendeplinea \xc8\x99i func\xc8\x9bia de hatman (conduc\xc4\x83tor al armatei) iar p\xc3\xa2rc\xc4\x83labii cet\xc4\x83\xc8\x9bilor mari ocupau primele pozi\xc8\x9bii \xc3\xaen Sfatul Domnesc.\n_START_SECTION_\nCultura scris\xc4\x83\n_START_PARAGRAPH_\nNum\xc4\x83rul mare de biserici \xc8\x99i m\xc4\x83n\xc4\x83stiri ctitorite \xc3\xaen timpul domniei lui \xc8\x98tefan cel Mare a generat o cre\xc8\x99tere semnificativ\xc4\x83 a cererii de c\xc4\x83r\xc8\x9bi necesare serviciului divin. \xc3\x8en acest scop, au fost \xc3\xaenfiin\xc8\x9bate o serie de scriptorii pe l\xc3\xa2ng\xc4\x83 m\xc4\x83n\xc4\x83stirile principale, \xc3\xaen plus fa\xc8\x9b\xc4\x83 de singurul atelier de acest fel, \xc3\xaenfiin\xc8\x9bat de Alexandru cel Bun la m\xc4\x83n\xc4\x83stirea Neam\xc8\x9b. _NEWLINE_Cel mai important a fost scriptoriul M\xc4\x83n\xc4\x83stirii Putna, \xc3\xaenfiin\xc8\x9bat \xc3\xaen anul 1466, prin transferarea de la Neam\xc8\x9b a egumenului Ioasaf, \xc3\xaempreun\xc4\x83 cu al\xc8\x9bi monahi specializa\xc8\x9bi \xc3\xaen arta caligrafiei \xc8\x99i a miniaturii, forma\xc8\x9bi la \xc8\x99coala lui Gavril Uric. Au r\xc4\x83mas cunoscute numele a circa zece caligrafi \xc8\x99i miniaturi\xc8\x99ti care au lucrat la M\xc4\x83n\xc4\x83stirea Putna \xc3\xaen timpul domniei lui \xc8\x98tefan cel Mare:  Nicodim, Evrasie, Casian, Chiriac, Vasile \xc8\x99i Iacov - veni\xc8\x9bi de la m\xc4\x83n\xc4\x83stirea Neam\xc8\x9b, Paladie, Spiridon, Filip \xc8\x99i Paisie \xe2\x80\x93 forma\xc8\x9bi la Putna.  Dintre me\xc8\x99terii orfevrari cei mai cunoscu\xc8\x9bi au fost Antonie, Stanciul \xc8\x99i Gligorie, care, pe l\xc3\xa2ng\xc4\x83 obiectele de cult, au confec\xc8\x9bionat \xc8\x99i ferec\xc4\x83turi de c\xc4\x83r\xc8\x9bi. _NEWLINE_Cele mai importante c\xc4\x83r\xc8\x9bi manuscrise care au fost lucrate \xc3\xaen epoca \xc8\x99tefanian\xc4\x83 au fost Tetraevanghelele, lucr\xc4\x83ri somptuoase, caligrafiate pe foi de pergament, cu un repertoriul bogat de elemente decorative specifice genului: scriere \xc3\xaen semiunciale, cu cerneal\xc4\x83 neagr\xc4\x83 alternat\xc4\x83 frecvent cu chinovar \xc8\x99i cu cerneal\xc4\x83 de aur. P\xc3\xa2n\xc4\x83 \xc3\xaen prezent s-au p\xc4\x83strat \xc8\x99apte exemplare, aflate \xc3\xaen diferite locuri din Europa: Tetraevanghelul lui Paladie (1489), Tetraevanghelele de la m\xc4\x83n\xc4\x83stirea Neam\xc8\x9b execuate de Teodor Marie\xc8\x99escu \xc3\xaen 1491 (Moscova) \xc8\x99i \xc3\xaen 1493 (M\xc3\xbcnchen); Tetraevanghelul din 1495, (M\xc4\x83n\xc4\x83stirea Zografu/Athos); Tetraevanghelul de la Putna, caligrafiat \xc8\x99i miniat de monahul Filip, \xc3\xaen 1502 (Viena); Tetraevanghelul anonim de la \xc8\x98tefan cel Mare \xc8\x99i Bogdan al III-lea, lucrat \xc3\xaen 1504-1507 la Putna; Tetraevanghelul pentru biserica din H\xc3\xa2rl\xc4\x83u, \xc3\xaen 1504 (Cetinje). Unele dintre acesta au fost prezente \xc3\xaen expozi\xc8\x9biile interna\xc8\x9bionale de la Paris (1925), Bruxelles (1935), Bucure\xc8\x99ti (1957), Atena (1964) \xc8\x99.a. _NEWLINE_Acestea se remarc\xc4\x83 prin calitatea de excep\xc8\x9bie a materialelor utilizate: pergament foarte fin \xc8\x99i rezistent sau h\xc3\xa2rtie filigranat\xc4\x83, din c\xc3\xa2rpe sau m\xc4\x83tase, de calitate superioar\xc4\x83, importat\xc4\x83 din vestul Europei._NEWLINE_Pe l\xc3\xa2ng\xc4\x83 acestea au mai fost tip\xc4\x83rite un num\xc4\x83r \xc3\xaensemnat de alte c\xc4\x83r\xc8\x9bi de cult - mineie, trioduri, penticostare, ceasloave, psaltiri etc., precum \xc8\x99i c\xc4\x83r\xc8\x9bi laice cum ar fi tratate de medicin\xc4\x83 \xc3\xaen limba latin\xc4\x83, c\xc4\x83r\xc8\x9bi de calcule \xc8\x99i date astronomice, pascalii pe zeci \xc8\x99i pe sute de ani etc.    Tot la Putna a fost tip\xc4\x83rit un Imnologhion, carte de c\xc3\xa2nt\xc4\x83ri biserice\xc8\x99ti pe note \xc3\xaentocmit\xc4\x83 de protopsaltul Eusta\xc8\x9bie, conduc\xc4\x83torul \xc8\x99colii muzicale a m\xc4\x83n\xc4\x83stirii.  _NEWLINE_De mare importan\xc8\x9b\xc4\x83 a fost apari\xc8\x9bia c\xc4\x83r\xc8\x9bii Sintagma a lui Matei Vlastares, caligrafiat\xc4\x83 de Ghervasie la Neam\xc8\x9b \xc8\x99i gr\xc4\x83m\xc4\x83ticul Damian la Iasi, carte care con\xc8\x9binea \xc8\x99i numeroase norme de drept laic (pedepse \xc8\x99i sanc\xc8\x9biuni pentru erezie, furt, omucidere, b\xc4\x83t\xc4\x83i, complicitate, bigamie, incest, adulter, viol, avort, \xc3\xaenc\xc4\x83lcarea normelor de igien\xc4\x83, de alimenta\xc8\x9bie, de post, norme referitoare la proprietate etc.). Aceast\xc4\x83 lucrare a dus la \xc3\xaenlocuirea treptat\xc4\x83 a dreptului tradi\xc8\x9bional cutumiar, cu dreptul juridic scris, unitar, contribuind la centralizarea \xc8\x99i consolidarea statal\xc4\x83 a Moldovei.\n_START_SECTION_\nFigura \xc8\x99i epoca lui \xc8\x98tefan cel Mare reflectate \xc3\xaen literatur\xc4\x83 \xc8\x99i art\xc4\x83\n_START_PARAGRAPH_\nCercet\xc4\x83ri mai recente au pus \xc3\xaen lumin\xc4\x83 numeroase titluri \xc8\x99i vocabule imperiale, aplicate unor domni, \xc3\xaen diferite surse (cronici, noti\xc8\x9be de manuscrise, inscrip\xc8\x9bii, scrisori, dedica\xc8\x9bii \xc8\x99.a.). \xc3\x8en cronica sa de curte \xe2\x80\x93 cea mai veche cronic\xc4\x83 moldoveneasc\xc4\x83 \xc3\xaen slavon\xc4\x83 p\xc4\x83strat\xc4\x83 \xe2\x80\x93 \xc8\x98tefan cel Mare este de regul\xc4\x83 intitulat voievod \xc8\x99i domn (gospodin\xc3\x9f), dar uneori \xc8\x99i \xc3\xaemp\xc4\x83rat (\xc3\xaen slav\xc4\x83, car\xc3\x9f)"